b'\n_START_ARTICLE_\nNed de Baggo\n_START_SECTION_\nLapsep\xc3\xb5lv ja noorus\n_START_PARAGRAPH_\nNed de Baggo s\xc3\xbcndis Eestimaa r\xc3\xbc\xc3\xbctelkonnast 1911. aastal v\xc3\xa4ljaheidetud Vasalemma m\xc3\xb5isniku Eduard (Ned) von Baggehufwudti (vanem) (1870\xe2\x80\x931945) ja Nikolai von Glehni t\xc3\xbctre Elsbeth von Glehni (1869\xe2\x80\x931931) pojana._NEWLINE_Ta l\xc3\xb5petas Tallinna toomkooli.\n_START_SECTION_\nTegevus\n_START_PARAGRAPH_\nPiltidel kasutati ka kooli\xc3\xb5pilasi, keda Baggo meelitas \xc5\xa1okolaadi ja lik\xc3\xb6\xc3\xb6riga._NEWLINE_Libeda iseloomuga, kiitsakas ja veider Ned Baggo kasutas oma abilisena pooside v\xc3\xa4ljam\xc3\xb5tlemiseks Edgar Teichi abi. Seej\xc3\xa4rel saatis aktipiltnik k\xc3\xb5lvatud materjalid lunapostiga Euroopa rikastele vabrikantidele. Poosidest tehtud \xc3\xbclesv\xc3\xb5tteid aitas veel levitadagi kolmaski mees \xe2\x80\x93 Wilhelm Thomson. Kriminaalkomissaril \xc3\xb5nnestus aga osa saadetistest postiasutuses kinni pidada, mispeale Euroopast hakkas saabuma vihaseid noote piltide mitte saatmise eest. _NEWLINE_L\xc3\xb5puks tabati Baggo Tallinna \xc3\xbchest ateljeekorterist koos Teichiga otse poosipildistuselt. Komissar n\xc3\xb5udis meeste Tallinnast v\xc3\xa4ljasaatmist. Mehed interneeriti Kihnu saarele, kuid peagi saatis P\xc3\xa4rnu-Viljandi prefekt telegrammi, et mehi saarel enam pole. _NEWLINE_Baggo j\xc3\xa4tkas tegevust Tartu ja Valga kandis, saates poolalasti pilte taas Euroopasse, mis jahendas taas kord Eesti suhteid teiste riikidega. Kriminaalkomissar pidi alla neelama ikka ja j\xc3\xa4lle m\xc3\xb5rusid kaotusi Baggo juurdluse l\xc3\xb5puni viimises. Seksi-, alkoholi-, \xc5\xa1okolaadi- ja kokaiinimaias Baggo tegutses alati komissarist \xc3\xbcks samm ees. Baggo piltidele tulnud koolit\xc3\xbcdrukud ja -poisid said tavaliselt v\xc3\xb5tte eest 5\xe2\x80\x9310 krooni. \xc3\x9cks Ned de Baggo modell oli neegermaadleja ("Must Apollo") William Thomson, kellel Tallinnas viibides oli suur edu naiste juures ja keda v\xc3\xb5is lokaalides n\xc3\xa4ha paremast seltskonnast daamidega._NEWLINE_V\xc3\xa4limuselt oli ta \xc3\xb5rnade mustade silmade, peente n\xc3\xa4ojoonte ja eeskujulike kommetega, esinemises korrektne ja iseloomult heatujuline._NEWLINE_Ned de Baggo levitas Monte Carlos elades pornograafiat Itaalias, Saksamaal ja teistes Euroopa riikides. Selle eest karistati teda Saksamaal pooleaastase vangistusega, mille j\xc3\xa4rel ta naasis Eestisse. Monacos oli ta pornograafiliste v\xc3\xa4ljaannete levitaja klubi Lux esimees._NEWLINE_23. aprillil 1928 m\xc3\xb5istis Tallinna 1. jaoskonna rahukohtunik Ned de Baggo k\xc3\xb5lblusevastaste ja pornograafiliste piltide laiali laotamise ja avalikus kohas n\xc3\xa4itamise eest 1 kuuks aresti. Tema modellide v\xc3\xa4ljaselgitamiseks korraldas politsei l\xc3\xa4biotsimisi ja \xc3\xbclekuulamisi._NEWLINE_1929. aastal ostis ta endale s\xc3\xb5iduauto. Tema kuuteenistuseks oli 50 000 \xe2\x80\x93 70 000 senti. Alates m\xc3\xa4rtsist 1930 elas Ned de Baggo N\xc3\xb5mmel Metsa t\xc3\xa4naval, kus juba varem elas tema ema. Viimane ei olnud tema tegevusest teadlik, Ned de Baggo p\xc3\xbc\xc3\xbcdis seda ema eest varjata ka Saksamaal vanglas olles._NEWLINE_16. aprillil 1930 arreteeriti Ned de Baggo Berliinis. Teda kahtlustati Saksa politsei poolt kui "D\xc3\xbcsseldorfi m\xc3\xb5rvarit" (tegelikult oli see Peter K\xc3\xbcrten). Kas tal oli ka tegelikult sadistlikke v\xc3\xb5i muid seksuaalseid ebanormaalsusi, ei l\xc3\xa4inud korda v\xc3\xa4lja selgitada, kuid osadel tema piltidel oli kujutatud naiste piinamist, peksmist ja v\xc3\xa4gistamist. Novembris 1930 p\xc3\xb6\xc3\xb6rdus ta Eestisse tagasi ja kuulutas oma naasmisest ajalehtedes._NEWLINE_Oktoobri 1931 tabas kriminaalpolitsei Ned de Baggo Tallinnas r\xc3\xb5vedate piltide valmistamiselt, milleks poseerisid seltskonnas tuntud daamid. 27. oktoobril 1931 m\xc3\xb5istis Tallinna-Haapsalu Rahukogu Ned de Baggo pornograafia levitamises ja tr\xc3\xbckiseaduse rikkumises \xc3\xb5igeks. Ta andis koos Kivilombi Intsuga v\xc3\xa4lja ajakirja Nauding. Kivilombi Ints s\xc3\xbc\xc3\xbcdistas teda raiskamises, asja arutas Tallinna 9. jaoskonna rahukohtunik 29. oktoobril 1931, kuid l\xc3\xb5petas asja, leides, et tegu pole kriminaalkuriteoga._NEWLINE_1931. aastal laskis ta N\xc3\xb5mmel Antovi tr\xc3\xbckikojas tr\xc3\xbckkida v\xc3\xa4ikese l\xc3\xa4kituse maarahvale, seletuskirja, milles ta avaldas oma vaateid pornograafiale ning paljastas isikuid, kes Tallinnas sel alal tegutsesid._NEWLINE_1932. aastal saabus Inglise politseilt Tallinna palve, et Eesti ametv\xc3\xb5imud t\xc3\xb5kestaksid tema tegevust._NEWLINE_17. oktoobril 1933 tabati Ned de Baggo Valgas, anti 23. oktoobril \xc3\xbcle Eesti v\xc3\xb5imudele ja saadeti Sisekaitse\xc3\xbclema varasema m\xc3\xa4\xc3\xa4ruse alusel Kihnu saarele, kuhu ta saabus 25. oktoobril 1933._NEWLINE_Augustis 1934 p\xc3\xb5genes Ned de Baggo Kihnu saarelt P\xc3\xa4rnu, Tartu ja Otep\xc3\xa4\xc3\xa4 kaudu L\xc3\xa4tisse, \xc3\xbcletades piiri salaja metsas Ikla ja Heinaste vahel, ja elas seej\xc3\xa4rel valedokumentidega Poolas, Austrias, T\xc5\xa1ehhoslovakkias, Itaalias ja Monacos._NEWLINE_1937. aastal arreteeriti ta Las Palmases ja m\xc3\xb5isteti kolmeks aastaks vangi. Selleks ajaks oli ta pornograafiliste piltide levitamise eest mitmest riigist lahkuma sunnitud._NEWLINE_1939. aastal oli Ned de Baggo Hispaania p\xc3\xb5genike koonduslaagris Prantsusmaal._NEWLINE_Tolleaegse ajakirjanduse hinnangul ei osanud Ned de Baggo oma toodangus olla ahvatlevalt peen, vaid paistis silma primitiivse, saamatu ja eemalet\xc3\xb5ukava r\xc3\xb5vedusega. Saksa v\xc3\xa4hemusrahvus boikoteeris Ned de Baggot.\n_START_SECTION_\nIsiklikku\n_START_PARAGRAPH_\nNed de Baggo oli neli aastat abielus oma eestlannast teenija ja v\xc3\xa4idetavasti ka modelli Liidiaga. Tema abikaasa oli ilma hariduseta ega osanud saksa keelt. Abielu lahutati Tallinna-Haapsalu Rahukogus 2. juunil 1933, kahe lapse hoolitsejaks j\xc3\xa4i nende t\xc3\xa4isealiseks saamiseni ema.\n_START_SECTION_\nHilisem saatus\n_START_PARAGRAPH_\n1961. aastal taotles ta Rootsis elamisluba, millest v\xc3\xb5imud keeldusid. Ta oli sel ajal ikka veel Eesti passiga Eesti kodanik.'